Mudre izreke (Šarić)/Glava 3.
1 Sine moj, ne zaboravljaj nauke moje i srce tvoje neka se obazire na upute moje! 

2 Jer ti one donose dug život, godine blagostanja i puno sreće. 

3 Nikad te neće ostaviti ljubav i vjernost. Priveži zapovijedi moje na vrat svoj, napiši ih na ploču srca svojega! 

4 Tada ćeš dobiti milost i bogatu nagradu kod Boga i ljudi. 

5 Uzdaj se u Gospoda svim srcem! Na svoju razboritost ne oslanjaj se! 

6 Misli na njega na svim putovima svojim; i on će ti ravnati staze. 

7 Ne drži sam sebe mudrim, boj se Gospoda i kloni se zla! 

8 To čini tijelo tvoje zdravim i vrelo je mladosti udovima tvojim. 

9 Daj čast Gospodu posjedom svojim i prvinama svega dohotka svojega! 

10 Tada će se napuniti žitnice tvoje obilja, i prelijevat će se vino iz kaca tvojih. 

11 Sine moj, ne misli nisko o stegi Gospodnjoj i nemoj da ti omrzne karanje njegovo! 

12 Jer koga ljubi Gospod, onoga kara kao otac sina, kojemu hoće dobro. 

13 Blagoslovljen je čovjek, koji postigne mudrost, i čovjeku, koji dobije razboritost! 

14 Jer je bolje nju steći nego srebro; nju dobiti više vrijedi od zlata. 

15 Dragocjenija je od bisera; sve dragocjenosti tvoje ne mogu se s njom izjednačiti. 

16 Dug život krije se u desnici njezinoj, bogatstvo i čast u ljevici njezinoj. 

17 Putovi su njezini putovi miline, i sve staze njezine pune su sreće. 

18 Stablo je života onome, koji je prihvati i tko je drži čvrsto, sretan je. 

19 Gospod je mudrošću osnovao zemlju, utvrdio nebo razboritošću. 

20 Mudrošću njegovom provališe vode iz dubine, oblaci kaplju rosom. 

21 Sine moj, ne gubi je s očiju, čuvaj razboritost i oprez! 

22 Tako će one biti duši tvojoj za život, vratu tvojemu za ures. 

23 Tada ćeš ići bez brige putem svojim i nećeš se spotaknuti nogom svojom. 

24 Kad legneš, ne trebaš se plašiti i kad počivaš, spavaš slatko. 

25 Ne trebaš se plašiti od nagle strahote niti od pogibli bezbožnika, kad nasrne. 

26 Jer će Gospod biti pouzdanje tvoje i čuvat će nogu tvoju od zamke. 

27 Oskudnima ne uskraćuj dobročinstva, kad je u moći tvojoj da ga dijeliš! 

28 Ne govori bližnjemu svojemu: "Idi, dođi opet, sutra ću ti dati", kad možeš to već danas! 

29 Ne izmišljaj ništa zlo proti bližnjega svojega, dok on boravi kod tebe bez brige! 

30 Ne svađaj se ni s kim bez razloga, ako ti se nije ništa učinilo na žao! 

31 Nemoj zavidjeti ljudima nasilnicima i ne izabiraj putova njihovih! 

32 Jer Gospodu se gadi bezbožnik, a pobožniku je vjeran prijatelj. 

33 Prokletstvo Gospodnje leži na kući bezbožnikovoj, a stan pravednika blagoslivlja. 

34 Ima li posla s podsmjevačima, on sam bude podsmjevač, a poniznima daje milost. 

35 Čast je baština mudroga, a sramotu štedi on za luđake. 

Mudre izreke (Šarić)